Document ID: 31997R0866

RÅDETS FORORDNING (EF) Nr. 866/97 af 12. maj 1997 om ændring af forordning (EØF) nr. 2658/87 for så vidt angår de indledende bestemmelser i told- og statistiknomenklaturen
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 28,
under henvisning til forslag fra Kommissionen, og
ud fra følgende betragtninger:
I afsnit II, litra D, i de foreløbige bestemmelser i den kombinerede nomenklatur, der er bilag til Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (1), er der for varer, der sendes som små partier til private, eller som medføres af rejsende i deres personlige bagage, fastsat en standardtoldsats i form af en fast 10 % værdiafgift; det er et krav, at indførslen ikke er af kommerciel art, og at varernes samlede værdi ikke overstiger 200 ECU pr. forsendelse eller pr. rejsende;
den faste 10 % værdiafgift er fastsat ved Rådets forordning (EØF) nr. 1544/69 af 23. juli 1969 om toldbehandlingen af varer, der indføres af rejsende i deres personlige bagage (2); maksimumbeløbet på 200 ECU er fastsat ved forordning (EØF) nr. 1315/88 (3); de er ikke siden blevet tilpasset;
siden 1969 er gennemsnitstolden blevet reduceret; den bliver på 3,5 % i 1999 ifølge den seneste forhandlingsrunde under GATT; udviklingen i gennemsnitspriserne i samhandelen med tredjelande bør indgå i overvejelserne;
det er derfor nødvendigt at ændre forordning (EØF) nr. 2658/87 -
UDSTEDT FØLGENDE FORORDNING:
Artikel 1
I afsnit II, litra D, i de indledende bestemmelser i den kombinerede nomenklatur, der er bilag til forordning (EØF) nr. 2658/87, ændres »10 %« til »3,5 %« og »200 ECU« til »350 ECU«.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. maj 1997.

Labels: 12
3